b'\n_START_ARTICLE_\nBiserica de lemn din Cump\xc4\x83r\xc4\x83tura\n_START_SECTION_\nIstoricul bisericii\n_START_PARAGRAPH_\nActuala biseric\xc4\x83 de lemn din Cump\xc4\x83r\xc4\x83tura a fost construit\xc4\x83 \xc3\xaen anul 1792 \xc3\xaen satul Poiana din comuna Brusturi aflat\xc4\x83 \xc3\xaen jude\xc8\x9bul Neam\xc8\x9b. Cronica parohiei atest\xc4\x83 anul 1792 ca an al construc\xc8\x9biei, acest an fiind s\xc4\x83pat pe rama u\xc8\x99ii de intrare \xc3\xaen pronaos. Dup\xc4\x83 alte surse, biserica ar fi fost construit\xc4\x83 \xc3\xaen anul 1785. Ini\xc8\x9bial era acoperit\xc4\x83 cu drani\xc8\x9b\xc4\x83._NEWLINE_Dup\xc4\x83 Primul R\xc4\x83zboi Mondial, o parte dintre locuitorii din satul Bosanci au cump\xc4\x83rat terenurile pe care se afl\xc4\x83 actualul sat Cump\xc4\x83r\xc4\x83tura de la proprietarul lor, prin\xc8\x9bul Mihail Sturdza (1886-1980), politician \xc8\x99i ministru de externe (14 septembrie 1940 \xe2\x80\x93 26 ianuarie 1941). Dup\xc4\x83 cump\xc4\x83rarea terenului, o parte dintre bos\xc4\x83nceni s-au a\xc8\x99ezat acolo \xc8\x99i au construit case de locuit, iar localitatea a primit denumirea de Cump\xc4\x83r\xc4\x83tura._NEWLINE_Noul sat era situat la peste 6 km de satul Bosanci, unde exista o biseric\xc4\x83. S\xc4\x83tenii au sim\xc8\x9bit nevoia de a avea o biseric\xc4\x83 proprie pentru satisfacerea nevoilor duhovnice\xc8\x99ti. Ei s-au interesat \xc8\x99i au aflat c\xc4\x83 locuitorii din satul Poiana din comuna Brusturi aflat\xc4\x83 \xc3\xaen jude\xc8\x9bul Neam\xc8\x9b au o biseric\xc4\x83 de lemn de v\xc3\xa2nzare, deoarece \xc3\xae\xc8\x99i construiser\xc4\x83 o biseric\xc4\x83 nou\xc4\x83 mai mare._NEWLINE_Credincio\xc8\x99ii din Cump\xc4\x83r\xc4\x83tura au str\xc3\xa2ns banii necesari pentru cump\xc4\x83rarea bisericii \xc8\x99i, astfel, \xc3\xaen anul 1948, ea a fost transportat\xc4\x83 la Cump\xc4\x83r\xc4\x83tura. Biserica a fost amplasat\xc4\x83 pe un teren donat de c\xc4\x83tre Domnica Bujoreanu (1880-1953) din satul Bosanci, pe acel teren amplas\xc3\xa2ndu-se \xc8\x99i cimitirul parohial. Terenul se afl\xc4\x83 de-a lungul drumului na\xc8\x9bional DN2 (drumul european E85) F\xc4\x83lticeni-Suceava. Printre credincio\xc8\x99ii care au contribuit la aducerea bisericii de la Brusturi \xc8\x99i la procurarea materialelor pentru funda\xc8\x9bie \xc8\x99i pentru repara\xc8\x9biile necesare (lemn, piatr\xc4\x83 etc.) sunt de men\xc8\x9bionat Laz\xc4\x83r Damian, Mihai Silvestru Dr\xc4\x83goi, Victor \xc8\x98utu, Ion Bujoreanu \xc8\x99i mul\xc8\x9bi al\xc8\x9bii, considera\xc8\x9bi ctitori ai bisericii._NEWLINE_Odat\xc4\x83 str\xc4\x83mutat\xc4\x83 la Cump\xc4\x83r\xc4\x83tura, biserica a fost recl\xc4\x83dit\xc4\x83, acoperit\xc4\x83 cu tabl\xc4\x83 \xc8\x99i resfin\xc8\x9bit\xc4\x83 \xc3\xaen anul 1951 de c\xc4\x83tre episcopul Partenie Ciopron, stare\xc8\x9b al M\xc4\x83n\xc4\x83stirii Sf\xc3\xa2ntul Ioan cel Nou din Suceava (1950-1961). Biserica Cump\xc4\x83r\xc4\x83tura a fost o lung\xc4\x83 perioad\xc4\x83 filie a Parohiei Bosanci, aici slujind prin rota\xc8\x9bie preo\xc8\x9bi din acea localitate._NEWLINE_\xc3\x8en anul 1991, filia din Cump\xc4\x83r\xc4\x83tura a primit statutul de parohie de sine st\xc4\x83t\xc4\x83toare, primul preot paroh fiind Iulian Florea. Printre preo\xc8\x9bii care au slujit aici men\xc8\x9bion\xc4\x83m pe preo\xc8\x9bii slujitori Constantin Ign\xc4\x83tescu, Alexandru Gala\xc8\x9bian, Miltiade Iftode, Traian Traci, Vasile Butnariu, Traian Coclici \xc8\x99i Ioan Irimescu, precum \xc8\x99i pe preo\xc8\x9bii parohi Iulian Florea, Laz\xc4\x83r Croitor, Florin Dura \xc8\x99i Mih\xc4\x83i\xc8\x9b\xc4\x83 Brahariu. Parohia cuprinde 92 de familii ortodoxe._NEWLINE_\xc3\x8en apropiere de biseric\xc4\x83, a fost construit \xc8\x99i un turn clopotni\xc8\x9b\xc4\x83 de zid.\n_START_SECTION_\nArhitectura bisericii\n_START_PARAGRAPH_\nBiserica de lemn din Cump\xc4\x83r\xc4\x83tura are plan dreptunghiular, cu absida altarului pentagonal\xc4\x83 decro\xc8\x99at\xc4\x83, pronaos poligonal \xc8\x99i pridvor deschis pe latura de sud-vest, ulterior \xc3\xaenchis cu sc\xc3\xa2nduri. Ea a fost construit\xc4\x83 din lemn de brad, pere\xc8\x9bii s\xc4\x83i fiind placa\xc8\x9bi cu sc\xc3\xa2nduri vopsite \xc3\xaen culoarea galben\xc4\x83. Acoperi\xc8\x99ul bisericii este cu pant\xc4\x83 \xc3\xaenalt\xc4\x83, \xc3\xaenvelitoarea fiind ini\xc8\x9bial din drani\xc8\x9b\xc4\x83, iar \xc3\xaen prezent din tabl\xc4\x83._NEWLINE_Biserica este de dimensiuni mici, av\xc3\xa2nd interiorul \xc3\xaemp\xc4\x83r\xc8\x9bit \xc3\xaen patru \xc3\xaenc\xc4\x83peri: o mic\xc4\x83 tind\xc4\x83 la intrare, pronaos, naos \xc8\x99i altar. Cu excep\xc8\x9bia pridvorului care are tavan, celelalte \xc3\xaenc\xc4\x83peri sunt acoperite cu o bolt\xc4\x83 unic\xc4\x83. Pridvorul are dou\xc4\x83 etaje: o mic\xc4\x83 tind\xc4\x83 la parter \xc8\x99i un turn clopotni\xc8\x9b\xc4\x83 la etaj. Ini\xc8\x9bial, pridvorul era deschis, el av\xc3\xa2nd st\xc3\xa2lpi ciopli\xc8\x9bi care sprijineau grinzi decupate \xc3\xaen arce de acolad\xc4\x83. Ulterior, a fost \xc3\xaenchis cu sc\xc3\xa2nduri._NEWLINE_Pronaosul se termin\xc4\x83 cu o absid\xc4\x83 poligonal\xc4\x83 cu trei laturi \xc8\x99i are un cafas (balcon), ad\xc4\x83ugat ulterior. Naosul are form\xc4\x83 p\xc4\x83trat\xc4\x83 \xc8\x99i este prev\xc4\x83zut cu trei ferestre: una \xc3\xaen peretele nordic \xc8\x99i dou\xc4\x83 \xc3\xaen peretele sudic._NEWLINE_Altarul este pentagonal, decro\xc8\x99at de restul corpului bisericii \xc8\x99i prev\xc4\x83zut cu proscomidiar \xc8\x99i diaconicon. Aici se afl\xc4\x83 trei ferestre: una dreptunghiular\xc4\x83 \xc3\xaen axul absidei altarului \xc8\x99i c\xc3\xa2te una de dimensiuni mici \xc3\xaen pere\xc8\x9bii proscomidiarului \xc8\x99i diaconiconului._NEWLINE_Biserica nu a fost pictat\xc4\x83, pe pere\xc8\x9bi afl\xc3\xa2ndu-se icoane pictate pe lemn sau sticl\xc4\x83. Singura parte pictat\xc4\x83 a edificiului este catapeteasma, unde se afl\xc4\x83 icoane pictate \xc3\xaen ulei, \xc3\xaen stil bizantin, de c\xc4\x83tre un pictor anonim. L\xc4\x83ca\xc8\x99ul de cult nu de\xc8\x9bine obiecte de valoare artistic\xc4\x83 \xc8\x99i istoric\xc4\x83, biserica nefiind restaurat\xc4\x83 niciodat\xc4\x83.'